Aida
See artikkel räägib ooperist. Teiste tähenduste kohta vaata lehekülge Aida (täpsustus). "Aida" on Giuseppe Verdi ooper neljas vaatuses Antonio Ghislanzoni libretole arheoloog ja egüptoloog Auguste Mariette’i stsenaariumi järgi impressaario Camille du Locle’i poolt vahendatuna. Armastuse ja patriotismi teema, pingelise faabula ülesehituse, vaatemängulisuse ja väga hea muusika tõttu on see ooper olnud väljatulekust peale ülimenukas, kuuludes maailma ooperiteatrite püsirepertuaari ning olles üks sagedamini esitatavaid oopereid. Kujutab üleminekuetappi maestro keskmise ja hilisema perioodi loomingu vahel. Orkestratsioonilt ja harmoonialt on väga rikas. Pakub koorile suurepäraseid võimalusi oma võimete demonstreerimiseks.